Alls hafa um tíu milljónir Úkraínumanna neyðst til að leggja á flótta vegna stríðsins, samkvæmt tölum Sameinuðu þjóðanna. Borgaryfirvöld í Mariupol óttast að fjögur hundruð almennir borgarar séu fastir rústum listaskóla sem rússneski herinn sprengdi í gærkvöld.
Fólkið hafði leitað skjóls í listaskólanum frá linnulausum árásum rússneska hersins í borginni. Ekki hafa borist upplýsingar um það hve margir særðust í árásinni. Borgaryfirvöld í Mariupol segir bygginguna hafa verið jafnaða við jörðu og að svo geti verið að um fjögur hundruð manns séu fastir í rústunum. Rússneski herinn hefur setið um borgina síðan í byrjun mánaðarins. Þar búa um fjögur hundruð þúsund og hefur um þrjátíu þúsund tekist að sleppa þaðan. Einn þeirra er Oleg Savchuk, sem komst til Dnipro. Breska ríkisútvarpið, BBC, hefur eftir honum að staðan í borginni sé hryllileg. Heimili fjölskyldunnar hafi verið sprengt. Hvorki sé rafmagn, gas né símasamband. Hann lifði af með því að elda yfir varðeldi. Sprengjum sé varpað á borgina nær allan sólarhringinn. Sprengjudrunurinar hafi þagnað í einn til tvo klukkutíma á sólarhring.
Þjóðaröryggisráð Úkraínu hefur bannað starfsemi stjórnmálaflokka sem teljast hliðhollir Rússum. Þá hefur verið lokað fyrir fjölmiðla sem dreifa áróðri rússneskra yfirvalda. Volodymyr Zelensky, forseti Úkraínu, greindi frá ákvörðun þjóðaröryggisráðsins í ávarpi í morgun.
Meðal flokkanna er flokkur Viktors Medvedchuk, bandamanns Rússlandsforseta, sem er með tæplega tíu prósent sæta á úkraínska þinginu.
Sameinuðu þjóðirnar hafa staðfest að áttahundruð fjörutíu og sjö almennir borgarar hafi beðið bana síðan Rússar réðust inn í landið. Sex og hálf milljón er á vergangi innan landsins og þrjár komma fjórar milljónir hafa flúið land. Filippo Grandi, yfirmaður flóttamannstofnunar Sameinuðu þjóðanna, segir í færslu á Twitter að staðan í Úkraínu sé svo hrikaleg að um tíu milljónir hafi lagt á flótta og séu ýmist á flótta innan Úkraínu eða hafi flúið yfir landamærin.

Borgaryfirvöld í Mariupol í Úkraínu saka rússneska herinn um að varpað sprengjum á listaskóla í borginni þar sem fjögur hundruð manns höfðu leitað skjóls. 